b'\n_START_ARTICLE_\nHeikki Sankari\n_START_PARAGRAPH_\nHeikki Sankari (s. 8. toukokuuta 1968 Kaarina) on suomalainen n\xc3\xa4yttelij\xc3\xa4, ohjaaja ja teatterituottaja._NEWLINE_Heikki Sankarin teatteriura alkoi jo ennen Teatterikorkeakoulua kotikaupungin Kaarina-teatterista. H\xc3\xa4n on ollut valmistumisestaan 1994 l\xc3\xa4htien kiinnitettyn\xc3\xa4 Helsingin kaupunginteatterissa, jossa h\xc3\xa4n on tehnyt kymmeni\xc3\xa4 rooleja, muun muassa n\xc3\xa4ytelmiss\xc3\xa4 Albert Speer - Hitlerin arkkitehti (2003), Kerj\xc3\xa4l\xc3\xa4isooppera (2007), The Producers (2007) ja Ladykillers \xe2\x80\x93 Sarjahurmaajat (2014)._NEWLINE_N\xc3\xa4yttelemisen lis\xc3\xa4ksi Sankari on tehnyt tuottajan, ohjaajan ja k\xc3\xa4sikirjoittajan t\xc3\xb6it\xc3\xa4 etenkin turkulaisessa Samppalinnan kes\xc3\xa4teatterissa. Kes\xc3\xa4ksi 2007 h\xc3\xa4n ohjasi sinne Stephen Sondheimin musikaalin Forum, eli sattuipa hassusti (A Funny Thing Happened on the Way to the Forum), kes\xc3\xa4ksi 2008 Suomen-kantaesityksen Chad Bequelin, Tim Herlihyn ja Matthew Sklarin musikaalista H\xc3\xa4\xc3\xa4keikka (The Wedding Singer) ja kes\xc3\xa4ksi 2009 Euroopan-kantaesityksen Elvis Presleyn lauluihin perustuvasta All Shook Up -musikaalista. 2010-luvulla h\xc3\xa4nen ohjauksiaan Samppalinnassa ovat olleet Blondi \xe2\x80\x93 Legally Blonde (2011), Housut pois! (The Full Monty, 2012), Five Guys Named Moe (2013) sek\xc3\xa4 Matti ja Teppo \xe2\x80\x93 The Turku Brothers (2014), jonka Sankari my\xc3\xb6s k\xc3\xa4sikirjoitti._NEWLINE_Sankarin \xc3\xa4\xc3\xa4ni on tuttu monista piirretyist\xc3\xa4._NEWLINE_Heikki Sankari omistaa vaimonsa Pia-Liisan kanssa Turun Kakolanm\xc3\xa4ell\xc3\xa4 entisen vankilanjohtajan talon. He pit\xc3\xa4v\xc3\xa4t siin\xc3\xa4 kes\xc3\xa4kahvilaa.'